ΣΥΛΛΟΓΟΣ ΦΙΛΩΝ ΚΕΝΤΡΟΥ Χάρακας 20-02-2024
 ΥΓΕΙΑΣ ΧΑΡΑΚΑ Προς Εκπροσωπος : Κατερίνα Χάουσνερ Περιφερειακό Συμβούλιο

Mail: catherinehausner@googlemail.com

Τηλ: 6982439689, 6983032017

 ΠΡΟΤΑΣΗ ΨΗΦΊΣΜΑΤΟΣ

Το Κέντρο Υγείας Χάρακα (ΚΥΧ) ευρίσκεται 45 km νότια από την πόλη του Ηρακλείου και προσφέρει με τα 6 Περιφερικά του Ιατρεία (ΠΙ) υπηρεσίες Πρωτοβάθμιας Φροντίδας Υγείας (ΠΦΥ) στον κατά πλειοψηφία αγροτο- κτηνοτροφικό πληθυσμό 15χιλ. κατοίκων ( που αυξάνονται κατά μεγάλο αριθμό την θερινή περίοδο) 52 χωριών . Πρέπει να επισημανθεί η δυσμενής γεωμορφολογία της εκτεταμένης περιοχής που ευρίσκονται πολλά ορεινά χωριά ( Οροσειρά Αστερουσίων ), απομακρυσμένοι παραλιακοί οικισμοί , η αυξημένη χιλιομετρική απόσταση τους καθώς και ο χρόνος μεταφοράς προς το Ηρακλείο , αλλά και προς τά πλησιέστερα ΚΥ Μοιρών και Αρκαλοχωρίου, των οποίων η απόσταση κατά ελάχιστον διαφέρει , αλλά χρόνος μεταφοράς είναι ο ίδιος, λόγω του προβληματικού οδικού δικτύου.

Το ΚΥΧ ,παρά τις πολύτιμες και ζωτικής σημασίας υπηρεσίες που προσφέρει , λειτουργεί εντελώς οριακά, ιδιαίτερα τα δύο τελευταία χρόνια. Από τους 14 προβλεπόμενους γενικούς γιατρούς υπηρετούν 8 , 4 στο ΚΥ και 4 στα ΠΙ . ΟΙ συχνές εφημερίες , 7 μηνιαίως και η μεγάλη προσέλευση ασθενών δημιουργούν συχνά εκρηκτικές συνθήκες για γιατρούς και ασθενείς . ΟΙ συνεχείς επιστολές προς την 7η ΥΠΕ με το κατεπείγον αίτημα προκύρηξης θέσεων γενικών γιατρών, αλλά και στελέχωσης των ελλείψεων όλου του προσωπικού ,έχουν έως σήμερα αγνοηθεί Στην συνάντηση Φορέων της περιοχής μας στις 14-03- 2023 ο Υποδιοικητής της 7ης ΥΠΕ μας παρέπεμψε στους Βουλευτές του Νομού μας .

Η πρόσφατη πληροφορία της μη ένταξης της αναγκαίας κτηριακής ανακαίνισης του ΚΥΧ στο Ταμείο Ανάκαμψης , παρά την διαβεβαίωση της Διοίκησης της 7ης ΥΠΕ στην συνάντηση των Φορέων (14-03-2023) , ότι το ΚΥΧ κατέχει προνομιακή θέση έναντι άλλων ΚΥ στην ένταξη του, και η ύστερη επιχειρηματολογία της 7ης ΥΠΕ στην συνάντηση Φορέων στην 01-02-2024 της απένταξης του λόγω έλλειψης μελέτης στατικής επάρκειας , προκάλεσε συναγερμό στο πληθυσμό της περιοχής μας , οι ενδείξεις για την σκοπιμότητα οριστικής υποβάθμισης του ΚΥ και των ΠΙ και κατά συνέπεια την αποδόμηση των προσφερομένων Υπηρεσίων της ΠΦΥ διαφάνηκαν πλέον αποκαλυπτικές .

ΟΙ απαντήσεις του Υπουργού Υγείας στη Βουλή στις 12-02-2024 προς στις τεκμηριωμένες ερωτήσεις του Βουλευτή του ΚΚΕ κ. Συντυχάκη , ήταν οι αδιάσειστες αποδείξεις . Με πρόφαση της αντικατάστασης του ΚΥ. και ΠΙ με τον προσωπικό γιατρό, τίθεται σε εφαρμογή, μία σκληρή και αδίστακτη πολιτική ολοκληρωτικής κατάργησης της δημόσιας δωρεάν ΠΦΥ , το σημαντικότερο κοινωνικό επίτευγμα με την θεσμοθέτηση του Νόμου 1397/ 1983 «Περί Εθνικού Συστήματος Υγείας) και με πρώτο στοχευμένο θύμα το ΚΥΧ.

 Γνωρίζουμε όλοι μας, ότι η ύπαρξη προσωπικού γιατρού στην Ελλάδα γενικά, είναι εικονική, στην επαρχία ανύπαρκτη , ουτοπιστική. Το ότι ένας μεγάλος αριθμός πολιτών έχουν εγγραφεί στην επίμονη απειλητική προτροπή του Υπουργείου Υγείας σε προσωπικό γιατρό , δεν συνεπάγεται και με την αυτόματη λειτουργία του προηγμένου θεσμού, όπως εφαρμόζεται στα ανεπτυγμένα συστήματα υγείας των Βορειοευρωπαϊκών χωρών. Και κυρίως , δεν εφαρμόζεται με την κατάφωρη αδικία της άνισης αμοιβής των υποτιθέμενων προσωπικών γιατρών -αλλά προνομιούχων- των αστικών περιοχών και δομών (ΤΟΜΥ) έναντι των γιατρών των επαρχιακών ΚΥ και ΠΙ. Ο προσωπικός γιατρός των αστικών περιοχών πολύ εύκολα συνκεντρώνει τον θεωρητικό αριθμό των 2.000 χιλ. εγγεγραμμένων ασθενών, προϋπόθεση της επιπλέον αμοιβής του μισθού 700 ευρώ , με σταθερό ωράριο χωρίς προσέλευση εκτάκτων περιστατικών , χωρίς εφημερίες , χωρίς τις επίπονες μεταφορές ασθενών απο δύσβατους οικισμούς προς Κ.Υ και Νοσοκομεία του Ηρακλείου που επιβαρύνονται οι γιατροί του ΚΥ. , οι οποίοι στερούνται αυτής της αμοιβής . Η προκλητική διακύρηξη του Υπουργού Υγείας ότι «Η αγωνία μου είναι αν θα βρω γιατρούς και νοσηλευτές για να καλύψουν τις μόνιμες θέσεις προσωπικού γιατί μέχρι στιγμής πρεπει να σας πώ ότι όπου κάνουμε προσλήψεις , οι περισσότερες μένουν άγονες. Και συνεχίζει «Οι συμπολίτες μας γιατροί και νοσηλευτές προτιμούν τον ιδιωτικό τομέα από τον δημόσιο .Ο κυριότερος λόγος είναι ότι πληρώνονται καλύτερα, εως και πολύ καλύτερα και δουλεύουν σε καλύτερο περιβάλλον. Η απροκάλυπτη δηλώση του Υπουργού Υγείας στη Βουλή σηματοδοτεί την αποδόμηση του ΕΣΥ , και την εκθεμελίωση της ΠΦΥ με δραματικές συνέπειες για την ζωή και ασφάλεια των πολιτών και κυρίως των οικονομικά αδυνάτων και των απομακρυσμένων απο τα αστικά κέντρα περιοχών.

Προτείνουμε στο Περιφέρειακό Συμβούλιο, στο Δημοτικό Συμβούλιο του Δήμου Αρχανών- Αστερουσίων και στο Δημοτικό Συμβούλιο του Δήμου Γόρτυνας το παρακάτω ψήφισμα

**« Το Περιφερειακό Συμβούλιο, το Δημοτικό Συμβούλιο Αρχανών -Αστερουσίων και το Δημοτικό Συμβούλιο του Δήμου Γόρτυνας ,εκφράζει την πλήρη αντίθεση του με την υποβάθμιση της λειτουργίας του Κέντρου Υγείας Χάρακα και των 6 ΠΙ του. Διεκδικούμε : -Την ομαλή συνέχιση της 24ωρης λειτουργίας του ΚΥΧ και την ομαλή λειτουργία των 6 ΠΙ -Άμεση προκύρηξη και στελέχωση θέσεων μονίμου προσωπικού, (5) γενικών γιατρών , (2) παιδιάτρων (2) οδοντίατρων -Το συντονισμό συνεργασίας της Τεχνικής Υπηρεσίας της 7ης ΥΠΕ με τον Δήμο Αρχανών- Αστερουσίων για την ταχεία ολόκληρωση της Μελέτης Στατικότητας του Κτηρίου του Κ.Υ.Χ. και ένταξη σου σε χρηματοδοτικό εργαλείο. -Την εξάλειψη της κατάφωρης ανισότητας : Τη στέρηση δικαιωματικής ίσης αμοιβής προς τους γενικούς γιατρούς του ΚΥ και ΠΙ δηλ το επίδομα των 700 ευρώ μηνιαίως.»**

**Ο ΣΥΛΛΟΓΟΣ ΦΙΛΩΝ ΚΕΝΤΡΟΥ ΥΓΕΙΑΣ ΧΑΡΑΚΑ**